มาลีสามพรานคุยไตรมาสแรกปีนี้ผลงานออกมาดี
ผู้บริหาร MALEE ลั่นราคาหุ้นขึ้นเพราะผลการดำเนินงาน ฟุ้งกำไรปีต่อไปจะไม่ต่ำกว่าปี 2554 ที่ทำได้ 228 ล้านบาท ไตรมาสแรกเห็นผล
16 เม.ย. 2555

ผู้บริหาร MALEE ลั่นราคาหุ้นขึ้นเพราะผลการดำเนินงาน ฟุ้งกำไรปีต่อไปจะไม่ต่ำกว่าปี 2554 ที่ทำได้ 228 ล้านบาท ไตรมาสแรกเห็นผล
นายฉัตรชัย บุญรัตน์ ประธานกรรมการ บริษัท มาลีสามพราน (MALEE) เปิดเผยว่า ราคาหุ้นที่ปรับขึ้นตั้งแต่บริษัทเริ่มมีประกาศผลการดำเนินงานของปีที่แล้วออกมา เพราะผู้ลงทุนคาดหวังผลการดำเนินที่ดีขึ้น หลังจากบริษัทได้ปรับโครงสร้างองค์กรมา 3 ปี
บริษัทมั่นใจว่าจะสามารถจ่ายปันผลให้กับผู้ถือหุ้นได้จากผลประกอบการปี 2555 นี้ หลังบริษัทไม่เคยจ่ายปันผลผู้ถือหุ้นเลยตั้งแต่นับเข้าตลาดหลักทรัพย์ และคาดว่าจะล้างขาดทุนสะสมได้หมดภายในปีนี้ หลังบริษัทดำเนินการนำทุนสำรองตามกฎหมายและส่วนเกินมูลค่าหุ้นไปล้างขาดทุนสะสม และ ณ สิ้นปี 2554 เหลือขาดทุนสะสมที่ 46 ล้านบาท
ขณะที่มั่นใจว่าผลการดำเนินงานปี 2555 จะดีกว่าปีก่อนที่มีกำไร 228 ล้านบาทและไตรมาสแรกปีนี้กำไรจะออกมาดีทั้งเทียบช่วงเดียวกันปีก่อนและไตรมาส 4 ปี 2554 เพราะเชื่อว่าสิ่งที่บริษัทได้ปรับปรุงโครงสร้างภายในองค์กร ปรับกระบวนการผลิตเพื่อลดต้นทุน และปรับระบบไอทีในการรายงานข้อมูลตลอด 3 ปี จะส่งผลให้กับบริษัท 100% ในปีนี้
ทั้งนี้ ปัจจุบันบริษัทมีสภาพคล่องมากกว่าเดิม โดยปัจจุบันไม่มีหนี้ระยะยาว